บูพาฯตั้งเป้า3ปีเบี้ยรวมไม่ต่ำกว่า1.5พันล้าน
บูพาฯเผยแผน 3 ปีเบี้ยรวมไม่ต่ำกว่า1,500ล้านบาท ลูกค้า 6 หมื่นราย
13 ม.ค. 2554

บูพาฯเผยแผน 3 ปีเบี้ยรวมไม่ต่ำกว่า1,500ล้านบาท ลูกค้า 6 หมื่นราย 
นายแอนดริว วอง กรรมการผู้จัดการ บริษัทบูพา ประกันสุขภาพ เปิดเผยว่า บริษัทได้ทำแผนธุรกิจ 3 ปี จะต้องมีเบี้ยรับรวมไม่ต่ำกว่า 1,500 ล้านบาท นับจากปี 2554 และจะมีลูกค้ารายบุคคลกว่า 6 หมื่นราย จากปัจจุบัน 3 หมื่นราย
ทั้งนี้ เพื่อรองรับแผน 3 ปี ในปีนี้บริษัทเริ่มปรับปรุงระบบข้อมูลลูกค้าใหม่ให้มีความทันสมัยซึ่งใช้เงินลงทุน 15-20 ล้านบาท เพิ่มขึ้น 20% จากปีที่ผ่านมา และจะพัฒนาระบบอินเตอร์เน็ตใหม่ ให้ลูกค้าสามารถเข้ามาตรวจสอบวงเงินความคุ้มครอง และ ซื้อประกันภัยได้
นอกจากนี้ บริษัทมีแผนจะออกกรมธรรม์ประกันสุขภาพรายบุคคล ที่ให้ลูกค้ามีส่วนรับผิดชอบค่ารักษาพยาบาลส่วนแรก โดยกำหนดวงเงินตั้งแต่ 2,000 บาท ถึง 1 หมื่นบาท จะทำให้เบี้ยประกันสุขภาพลดลง 2,000 บาท ถึง 1 หมื่นบาท ซึ่งมั่นใจว่าจะได้รับการตอบรับที่ดีจากตลาด เพราะที่ผ่านมาถึงปัจจุบันบริษัทมีการขายประกันสุขภาพที่ให้ลูกค้ามีส่วนรับผิดชอบสัดส่วน 20% ของค่ารักษา อีก 80% บริษัทจะรับผิดชอบ  
“ที่เราจะออกกรมธรรม์แบบนี้ออกมา เพราะเบี้ยประกันสุขภาพค่อนข้างสูง และต้องการให้ลูกค้าได้ใช้ประโยชน์จากการรักษาโรคที่มีวงเงินสูงและจำเป็นจริงๆ เชื่อว่าจะได้รับการตอบรับจากตลาดอย่างดีเพราะเบี้ยจะถูกลงมาก”นายวอง กล่าว
นายวอง กล่าวว่า ปี 2553 เบี้ยเฉลี่ยต่อกรมธรรม์ของบริษัทอยู่ที่ 1.5 หมื่นบาทต่อปี แต่หลังจากออกกรมธรรม์ประกันสุขภาพที่ให้ลูกค้ารับผิดชอบค่าเสียหายเบื้องต้น เชื่อว่าเบี้ยเฉลี่ยต่อกรมธรรม์จะลดลง 
สำหรับ ราคารักษาพยาบาลโดยเฉลี่ยจะเพิ่มขึ้นประมาณปีละ 5% แต่บริษัทไม่ได้ปรับราคาเบี้ยประกันเพิ่มขึ้นเท่ากับอัตราค่ารักษาที่เพิ่มขึ้น เพราะอาจทำให้มีผลกระทบต่อตลาด แต่จะใช้วิธีการปรับปรุงประสิทธิภาพการทำงาน โดยใช้ระบบคอมพิวเตอร์เข้ามาช่วยมากขึ้น ลดการทำงานด้วยคนลง